Fire beboere kommer frivilligt til at flytte ud af Skovgårdsparken i Aarhus V til gengæld for at få op til 50.000 kroner i økonomisk flyttehjælp fra Brabrand Boligforening.

Skovgårdsparken tilbød i september en byttehandel til områdets beboere, som står uden for arbejdsmarkedet, sådan så de ville få økonomisk flyttebonus til gengæld for at flytte ud af området. Derefter havde beboerne indtil 15. oktober til at melde ind, om de var interesserede i at flytte.

Tilbuddet vakte en del debat, men håbet fra Skovgårdsparken var, at afdelingen kunne undgå at havne på regeringens liste over hårde ghettoer og dermed være nødt til at skulle rive boliger ned.

Dem, der ønsker at flytte, har jo selvfølgelig et ønske til huslejens størrelse, lejlighedens størrelse og beliggenhed, og vi skal kunne finde en lejlighed, der matcher deres ønske, for at det bliver en realitet Keld Laursen, direktør, Brabrand Boligforening

Et af kriterierne for at undgå at havne på listen er nemlig, at under 40 procent af beboerne står uden for arbejdsmarkedet. Det gør 41,1 procent af beboerne i Skovgårdsparken i øjeblikket.

Hele 21 beboere har vist interesse i tilbuddet, men det er altså kun fire, som har fået en aftale om at flytte. Det er der en god grund til, siger Keld Laursen, boligforeningsdirektør i Brabrand Boligforening, som Skovgårdsparken er en afdeling under.

- Dem, der ønsker at flytte, har jo selvfølgelig et ønske til huslejens størrelse, lejlighedens størrelse og beliggenhed, og vi skal kunne finde en lejlighed, der matcher deres ønske, for at det bliver en realitet, siger han.